b'\n_START_ARTICLE_\nM\xc3\xa2ndra, Bra\xc8\x99ov\n_START_SECTION_\nDate geografice\n_START_PARAGRAPH_\nSatul M\xc3\xa2ndra este situat \xc3\xaen \xc8\x9aara F\xc4\x83g\xc4\x83ra\xc8\x99ului, pe \xc8\x99oseaua na\xc8\x9bional\xc4\x83 DN1 (E68), la circa 5 kilometri dep\xc4\x83rtare de F\xc4\x83g\xc4\x83ra\xc8\x99, spre est. Are vecini satul \xc8\x98ercaia (spre est), Toderi\xc8\x9ba (spre sud), R\xc3\xa2u\xc8\x99or (spre sud-vest), \xc8\x98ona (spre nord), iar municipiul F\xc4\x83g\xc4\x83ra\xc8\x99, spre vest. Calea ferat\xc4\x83 200 trece pe la marginea nordic\xc4\x83 a localit\xc4\x83\xc8\x9bii M\xc3\xa2ndra. La sta\xc8\x9bia de cale ferat\xc4\x83 M\xc3\xa2ndra opresc trenurile de persoane.\n_START_SECTION_\nIstorie\n_START_PARAGRAPH_\nM\xc3\xa2ndra este atestat\xc4\x83 documentar din anul 1400, printr-un act de danie din timpul domniei lui Mircea cel B\xc4\x83tr\xc3\xa2n. Printre vechii boierii munteni din M\xc3\xa2ndra se num\xc4\x83r\xc4\x83: Micu, Stoica, Cocan, Taflan, Com\xc8\x99a._NEWLINE_\xc3\x8en anul 1733, c\xc3\xa2nd episcopul rom\xc3\xa2n unit cu Roma (greco-catolic) Inocen\xc8\x9biu Micu-Klein a dispus organizarea unei conscrip\xc8\x9biuni \xc3\xaen Ardeal, \xc3\xaen localitatea M\xc3\xa2ndra (cu denumirea ortografiat\xc4\x83: Mendra) au fost recenzate 38 de familii, cu alte cuvinte, la M\xc3\xa2ndra tr\xc4\x83iau vreo 190 de persoane. Din registrul aceleia\xc8\x99i conscrip\xc8\x9biuni mai afl\xc4\x83m c\xc4\x83 au fost recenza\xc8\x9bi doi preo\xc8\x9bi av\xc3\xa2nd prenumele R\xc3\xa1d (Radu). Cei doi preo\xc8\x9bi erau neuni\xc8\x9bi (ortodoc\xc8\x99i). \xc3\x8en localitate func\xc8\x9biona o biseric\xc4\x83 ortodox\xc4\x83, iar de pe f\xc3\xa2nea\xc8\x9ba parohiei se str\xc3\xa2ngea, anual, un car de f\xc3\xa2n.Denumirea satului Mendra, precum \xc8\x99i prenumele celor doi preo\xc8\x9bi ortodoc\xc8\x99i, R\xc3\xa1d, erau redate \xc3\xaen ortografie maghiar\xc4\x83, \xc3\xaentruc\xc3\xa2t rezultatele conscrip\xc8\x9biunii erau destinate unei comisii formate din nerom\xc3\xa2ni, \xc3\xaen majoritate unguri.'